બેય એક બીજા પર આક્ષેપો કરી રહ્યા હતા. આજુ બાજુ ઇંટો પાડવા વાળા ને ભગતે પૂછ્યું તો વળી ચોંકાવનારી વાતો મળી કે હરજી તો રાતે ફૂલ થઈને રાજા પાઠમાં આવી જાય છે. અને મંજુ પણ રાતે મોટર આવે એમાં શહેરમાં જતી રહે છે. નાના છોકરા સાચવવા માટે એક કામવાળી રાખી દીધી હતી. ભગત તો આ સાંભળીને ધ્રુજી જ ગયા હતા. એ અઠવાડિયું રોકાયા . પછી બેય ને સમજાવીને એ પાછા વતનમાં આવતા રહ્યા . અઠવાડિયા પછી એક રાતે બે સમાચાર આવ્યા કે મંજુ એના નવા પ્રેમી સાથે ભાગીને મુંબઈ ગઈ છે અને હરજી પણ કોઈ બાઈ સાથે ભાગીને રતલામ જતો રહ્યો છે. બેય પોતાના સગા સંતાનો મુકીને ભાગી ગયા છે . તમારે એના સંતાનો જોતા હોય તો આવો નહીતર અહી ક્યાંક અનાથશ્રમમાં મોકલી દઈશું. વળી ભગત તૈયાર થયા પણ આ વખતે મગન બગડ્યો.